projecte-aina/catalan_government_crawling huggingface dataset:
Treball guanyador del Premi Joventut 2000 realitzat per Roger Martínez Sanmartí.
L'autor fa una reflexió teòrica sobre l'espai social juvenil, descriu noves formes culturals associades al consum i al gènere, proposa un model d'anàlisi que consideri la cultura juvenil com un món imbricat amb les estructures socials de la realitat social que ens envolta i a la vegada relativament obert al canvi i les noves produccions socials i culturals.
El treball també distingeix les experiències masculines i femenines dominants i estereotípiques dintre d'aquest món i els canvi en les formes socials de relació entre els sexes.
Col·lecció Aportacions: Cultura juvenil i gènere
Anàlisi i reflexió sobre el sistema de valors dels joves de Catalunya, a partir de les dades resultants de l'Enquesta Europea de Valors.
Aquestes enquestes es realitzen cada dècada i, per primer cop, l'Observatori Català de la Joventut ha ampliat la mostra de joves catalans enquestats de manera que es puguin conèixer els seus objectius i valors.
Els resultats de l'enquesta es divideixen en diferents àmbits (Valors bàsics, Família, Treball, Política, Religió i Comparativa 1990-2000).
Un especialista de cada àmbit ha analitzat cadascun dels apartats a través d'un article, la suma dels quals ha donat lloc a la publicació "Joves i valors.
Els joves catalans en l'Enquesta Europea de Valors".
Autors: Antoni Estradé, Lluís Flaquer, Joan Font, Jordi Padilla, Antoni Salvadó, Maria Àngels Roque i Francesc Torralba
Treball guanyador del Premi Joventut 2001 que posa de manifest com els joves construeixen estratègies de subjectivació que tendeixen a normalitzar la precarietat laboral com a situació natural en el present i com a etapa prèvia necessària per a la incorporació definitiva i futura a la vida activa estable pròpia de l'adult.
Col·lecció Aportacions: Crisi del treball i emergència de noves formes de subjectivitat laboral en els joves
Crisi del treball i emergència de noves formes de subjectivitat laboral en els joves
Investigació que l'any 2001 va rebre un ajut en el concurs de Projectes d'investigació i estudi en matèria de joventut a Catalunya, convocat per l'Observatori Català de la Joventut.
Estudi de les realitats i les pràctiques okupes més rellevants existents a Catalunya i anàlisi dels impactes que aquestes poden tenir sobre les polítiques de joventut.
Col·lecció Aportacions: Joventut, okupació i polítiques públiques a Catalunya
Joventut, okupació i polítiques públiques a Catalunya
Estudi encarregat per l'Observatori Català de la Joventut per analitzar la situació dels joves catalans respecte a l'habitatge i l'emancipació en el bienni 2002-2003.
L'estudi permet comparar les dades principals obtingudes amb les de l'estudi publicat per l'Observatori Català de la Joventut l'any 2000, titulat Els Joves catalans i l'habitatge.
Els resultats descriuen les tipologies de llars i les característiques dels joves segons la llar, les característiques de l'habitatge dels joves catalans i la percepció que ells en tenen.
L'estudi també analitza l'edat d'emancipació i els canvis d'habitatge així com els canals d'accés al nou habitatge.
El darrer capítol el dedica a com valoren els joves la situació actual de l'habitatge a Catalunya i quina valoració fan de les polítiques públiques
Col·lecció Aportacions: Els joves catalans i l'habitatge 1999-2003
Els joves catalans i l'habitatge 1999-2003
Marc conceptual, punts de patida i criteris per a l'anàlisi transnacional comparada de les polítiques de joventut a Europa.
Aquesta publicació consisteix en una reflexió aprofundida sobre les polítiques de joventut des d'una perspectiva europea comparada.
La recerca es divideix en dos grans blocs: en la primera part, l'autor analitza les múltiples maneres de concebre la joventut i les polítiques de joventut presents a Europa i les problemàtiques que aquest fet representa per a la seva comprensió i anàlisi.
En la segona part s'ofereixen criteris per a la conceptualització i definició estratègica de les polítiques de joventut i es proposa un model concret, les polítiques de transició afirmatives.
Col·lecció Aportacions: Joves adults i polítiques de joventut a Europa
Joves adults i polítiques de joventut a Europa
Aproximació a la relació entre les persones joves i la cultura, entesa no només com a pràctiques artístiques sinó com a maneres d'usar el temps lliure.
L'estudi es basa en una explotació estadística aprofundida (descriptiva i analítica) de l'Enquesta de consum i pràctiques culturals de Catalunya de l'any 2001, elaborada pel Departament de Cultura, entre el conjunt de la població catalana però amb una àmplia mostra per a joves.
L'anàlisi de l'enquesta es combina amb els resultats de diversos grups de discussió fets ad hoc per copsar els aspectes qualitatius i il·lustrar les dades de l'enquesta.
Estat de la qüestió sobre la realitat juvenil catalana realitzada per diferents experts en matèria de joventut.
L'estudi s'estructura en vuit capítols: Població, Educació, Treball, Habitatge, Cultura, Salut, Participació i Cohesió social, cadascun dels quals consta d'una introducció, una anàlisi interelacionada sobre la realitat juvenil i les intervencions de les administracions i unes conclusions i recomanacions.
L'estudi s'ha elaborat a partir de la selecció i anàlisi de les fonts estadístiques secundàries més adients per al coneixement de cada temàtica, amb l'objectiu d'identificar i comprendre les principals tendències en l'evolució de la situació dels i les joves a Catalunya.
Autors: Pau Miret, Miquel Àngel Alegre, Antoni Salvadó, Jofre López, Isaac Gonzàlez, Ignasi Pons, Oriol Romaní, Eva Anduiza i Sara Ayllón
Anàlisi aprofundida de les pràctiques i actituds alimentàries de les persones joves durant el procés d'emancipació.
A partir d'una metodologia eminentment qualitativa (entrevistes, grups de discussió, diaris i qüestionari de consum alimentari), els autors analitzen les pràctiques alimentàries dels i les joves així com els seus coneixements, creences i percepcions, i la seva modificació durant el procés d'emancipació.
La recerca també analitza la relació entre l'alimentació i la construcció del cos, així com els mecanismes de l'elecció alimentària.
Col·lecció Aportacions: Els comportaments alimentaris dels joves en procés d'emancipació
Els comportaments alimentaris dels joves en procés d'emancipació
Anàlisi de les actituds polítiques i el comportament electoral de la població catalana des del punt de vista de l'edat.
L'estudi comprova si hi ha un comportament distintiu que diferencïi els joves de la resta de grups d'edat i senyala les causes que s'amaguen darrera aquestes diferències entre els dos segments d'edat.
Per fer la recerca s'han utilitzat tècniques estadístiques aplicades a l'anàlisi d'enquestes com els sondejos postelectorals del CIS al Parlament de Catalunya i els sondejos anuals de l'Institut de Ciències Polítiques i Socials.
L'anàlisi determina també les característiques sociològiques i polítiques dels joves segons el seu comportament electoral concret, i finalment estudia l'impacte de l'edat en les actituds i els comportaments sociopolítics.
Col·lecció Aportacions: La influència de l'edat en el comportament electoral a Catalunya.
Treball guanyador del Premi Joventut 2004 a partir del qual obtenim una nova mirada sobre el món adolescent a partir d'una anàlisi aprofundida dels significats i les relacions que estableixen els i les adolescents escolaritzats a l'ensenyament secundari, en el qual trobem una creixent diversitat cultural.
L'estudi també aborda el paper concret que tenen les diferències culturals en l'establiment d'aquests mecanismes relacionals entre les persones adolescents.
Aquesta publicació és una síntesi de la tesi doctoral de l'autor.
Treball guanyador del Premi Joventut 2005, que analitza de quina manera la construcció de la identitat masculina o femenina durant l'etapa adolescent i la socialització diferencial de gènere esdevenen factors importants per comprendre les diverses formes d'expressió que tenen els nois i les noies en situació de risc o de vulnerabilitat social.
La publicació és una síntesi de la tesi doctoral de l'autora i ens ofereix una visió innovadora sobre els i les joves en situació de risc social des d'una perspectiva de gènere.
Col·lecció Aportacions: Adolescència femenina i risc social
Adolescència femenina i risc social
L'augment constant de trastorns alimentaris és avui una realitat.
El present estudi pretén analitzar la "lògica cultural" que hi ha darrera dels processos de socialització dels infants i joves, i que està afavorint certes pràctiques alimentaries.
L'estudi entra a observar el lligam entre la malaltia i el context social en el que es desenvolupa i aprofundeix en el coneixement de dues qüestions.
La primera, en saber quines són les pràctiques alimentàries i els imaginaris sobre el cos. La segona, en comprendre millor l'especificitat dels trastorns alimentaris des d'una dimensió transcultural (com es posicionen els nouvinguts amb relació a les pràctiques alimentaries) i una dimensió assistencial.
La metodologia de l'estudi ha estat qualitativa, concretament a través de grups de discussió de nois i noies de 10 a 29 anys, entre els quals hi havia joves diagnosticats de trastorns alimentaris.
S'ha complementat l'estudi amb la creació de grups de discussió amb professionals de la salut que tenien experiència en la malaltia.
Aquesta recerca té com a objectiu conèixer les estratègies que desenvolupa la gent jove gai, lesbiana, transsexual i bisexual (GLTB) en el procés de definició de la seva sexualitat, com construeix la seva identitat de gènere i sexualitat, com la revela al seu entorn i com reacciona davant de l'homofòbia i la transfòbia.
L'estudi, el número 25 de la col·lecció, s'ha realitzat a partir d'entrevistes en profunditat i grups de discussió a joves gais, lesbianes i trans.
També s'ha tingut en compte el fet de la territorialitat per tal de copsar diferents experiències en funció del tipus d'entorn on viu.
Des de la Direcció General de Joventut i des de la Secretaria de Polítiques Familiars i Drets de Ciutadania considerem que aquesta recerca pot ser un instrument valuós per a totes aquelles persones que vulguin tenir un millor coneixement de la realitat de les persones GLTB.
Col·lecció Aportacions: Transitant per les fronteres del gènere.
Col·lecció Aportacions: Strategies, trajectories and contributions of young transsexuals, lesbians and gays
Transitant per les fronteres del gènere.
Aquest estudi pretén analitzar els factors que determinen l'emancipació dels joves a la comarca del Maresme, tant els que la faciliten com els que la dificulten, i formular propostes de gestió social de l'habitatge per facilitar que s'hi accedeixi per primera vegada.
La recerca examina aquest procés d'emancipació des d'una perspectiva transversal, des de l'àmbit social, econòmic i del mercat immobiliari, i analitza els diferents factors que hi intervenen.
La recerca, el número 26 de la col·lecció Estudis, consta de tres apartats: 1) anàlisi bibliogràfica, que constitueix el marc teòric; 2) anàlisi quantitativa basada en dades secundàries i primàries, i 3) propostes de gestió social de l'habitatge i conclusions de l'estudi.
L'anàlisi qualitatiu basat en dades secundàries parteix de les dades del cens, del padró i de l'Enquesta de Població Activa i examina les característiques de les persones i de les llars joves, tot comparant els seus comportaments en funció de l'edat i en contrast amb les llars adultes.
Quant a l'anàlisi quantitativa de dades primàries, es realitza a través d'una enquesta ad hoc a una mostra de la població emancipada i a una altra que encara no s'ha emancipat, però que desitja fer-ho en els propers dos anys.
Aquest estudi, resultat d'una recerca iniciada a finals de 2007, abasta àmpliament el fenomen de la immigració i la joventut i ens ofereix una perpectiva general a partir de la qual orientar altres recerques més detallades i, també, les actuacions de les administracions públiques catalanes.
Més enllà de les dades estadístiques, aquesta investigació, el número 27 de la col·lecció Estudis, ha intentat comprendre les dificultats de la joventut d'origen immigrat a Catalunya i ha complementat les xifres amb una àmplia aproximació qualitativa.
L'element més destacat de l'anàlisi ha estat diferenciar la situació, les necessitats i les demandes dels joves d'origen immigrant segons les seves condicions generacionals.
Concretament, la recerca ha comparat tres perfils de joves diferenciats: a) joves immigrants amb un projecte migratori propi; b) joves fills i filles immigrants nascuts a Catalunya o arribats en la infància i, c) joves fills i filles d'immigrants arribats a Catalunya després de la infància.
En l'anàlisi de les necessitats i demandes d'aquests tres grups la investigació s'ha centrat en cinc àmbits d'actuació: la formació, la feina, l'habitatge, la salut i la participació.
A més, s'han considerat també dimensions com ara el gènere, la cohesió social, la identitat, l'arrelament i la llengua.
Amb referència a les institucions proveïdores de serveis a les persones d'origen immigrant, s'ha tractat amb més profunditat els serveis oferts des de l'àmbit local, tant a través de les àrees dels ajuntaments com dels equipaments, públics i privats presents als municipis.
Tot i així, no s'ha volgut aïllar la realitat municipal, sinó que s'ha connectat amb els diversos plans de joventut i d'immigració desenvolupats des del Govern de la Generalitat de Catalunya.
Col·lecció Aportacions: Joves d'origen immigrant a Catalunya.
Col·lecció Aportacions: The needs and demands of young people of immigrant origins in Catalonia.
Joves d'origen immigrant a Catalunya.
Aquesta publicació dóna continuïtat a la recerca publicada l'any 2005 per la Direcció General de Joventut i comparteixen l'objectiu impulsor: conèixer quins són els hàbits culturals i d'oci de la gent jove, així com els instruments que tenen al seu abast per satisfer els consums culturals.
En un moment de canvi social i cultural, aquest segon anàlisi de l'Enquesta de consum i pràctiques culturals de Catalunya del Departament de Cultura, té en compte els efectes que poden tenir les innovacions en les tecnologies de la informació i la comunicació, l'arribada de nous col·lectius de persones immigrades, la consolidació de certs patrons culturals i l'eclosió de nous mitjans de comunicació i formats audiovisuals en els consums i les pràctiques culturals dels i les joves.
A més de les transformacions socials, la recerca també ha tingut en compte l'evolució en el marc de les polítiques culturals i de joventut.
El binomi cultura-joventut ha experimentat diferents canvis que han marcat la seva naturalesa com ara la creació del Consell Nacional de la Cultura i les Arts en el cas de l'àmbit de la cultura i la revisió i actualització del Pla Nacional de Joventut que tindrà vigència en el període 2010-2020.
Autors: Xavier Fina (director); Martí Comas; Marta Domènech; Sònia Marzo i Carle Spà
Col·lecció Aportacions: Cultura i joves II.
Aquesta recerca, impulsada per la Direcció General de Joventut, analitza l'estat de salut percebut de la joventut catalana, les polítiques que les institucions públiques han desenvolupat i les experiències dels i les joves al respecte, a partir de les dades de l'Enquesta de salut de Catalunya (ESCA) dels anys 2002 i 2006.
La publicació que teniu a les mans dóna continuïtat a la investigació publicada per la Direcció General de Joventut l'any 2006 (amb dades del 2002) i permet observar l'evolució de les dades durant el període analitzat, així com complementar la investigació amb l'estudi de les polítiques públiques.
La joventut és l'etapa de la vida amb un potencial de salut més elevat, tot i així, la salut és un dels eixos d'intervenció de les polítiques de joventut, especialment en la prevenció dels comportaments de risc.
Aquest anàlisi permetrà facilitar la presa de decisions dels agents implicats en aquest àmbit per millorar les polítiques de salut adreçades als joves.
Col·lecció Aportacions: Salut i joves.
Aquest estudi se centra en els usos lingüístics i els discursos sobre les llengües dels joves catalans.
La investigació combina l'anàlisi quantitativa de dades de diverses enquestes oficials de la Generalitat de Catalunya, principalment de la Direcció General de Joventut i de la Secretaria de Política Lingüística, amb l'anàlisi qualitativa de dades obtingudes a partir d'entrevistes i debats de grup.
L'anàlisi d'aquestes dades s'ha basat en aspectes com ara: a) els nivells de competència i d'ús del català entre la població jove; b) el comportament lingüístic dels joves de diferents perfils; c) les "mudes" o canvis viscuts en aquest comportament lingüístic; d) els criteris i les normes dels joves per decidir quina llengua parlen en contextos concrets; e) les opinions sobre el futur de la llengua catalana, i, finalment, f) l'opinió sobre les polítiques lingüístiques de les administracions.
Col·lecció Aportacions: Llengua i joves.
Quina és la realitat de la gent jove que viu als municipis més petits de Catalunya?
Quines són les limitacions principals de mobilitat?
La publicació Món rural i joves intenta respondre aquestes i altres preguntes per acostar les polítiques de joventut a les necessitats reals dels joves i les joves que viuen a municipis rurals de Catalunya.
Tot i que la major part de la gent jove s'instal·la en entorns urbans, el 79% dels municipis de Catalunya tenen menys de 5.000 habitants i el 64% menys de 2.000 habitants.
És per això que la Secretaria de Joventut ha volgut prioritzar l'estudi de la realitat dels joves que han decidit quedar-se al poble, establir-se en un d'aquests municipis petits o bé retornar al municipi d'origen després d'haver-se format a una ciutat o a una capital de comarca.
L'interès creixent per l'espai rural ha motivat aquesta recerca amb l'objectiu fonamental d'analitzar la situació i les necessitats dels joves del món rural i l'adequació de les intervencions i les recursos de les administracions per fer front a aquestes necessitats.
Autor: Màrius Domínguez i Amorós (Dir.); Neus Monllor i Rico; Montser Simó i Solsona
Les institucions públiques relacionades amb les polítiques de joventut poden sol·licitar un exemplar (sotmès a disponibilitat
Aquest treball, guanyador del Premi Joventut 2009, ofereix una mirada aprofundida sobre l'evolució de l'oci nocturn a Barcelona i rodalies, fent un èmfasi especial en la població jove.
En primer lloc, l'estudi analitza els mecanismes a través dels quals les noves classes mitjanes usen l'oci nocturn com a marc d'acumulació de capital cultural i, per tant, com a eina de distinció social.
En segon lloc, analitza el paper jugat per les diverses polítiques públiques culturals en matèria d'oci nocturn per a la renovació urbana.
I, finalment, a través d'una anàlisi crítica de l'oci nocturn localitzat a les ciutats de Barcelona, l'Hospitalet de Llobregat i Cornellà de Llobregat, estudia l'existència o no d'una "agenda cultural" per a la renovació social dels suburbis de la capital catalana.
La crisi econòmica iniciada l'any 2008 ha impulsat un fort creixement de l'emigració de persones joves que marxen de Catalunya per buscar unes oportunitats vitals millors.
Tot i que s'ha parlat molt d'aquest fenomen, hi ha pocs estudis sobre les característiques, motivacions i experiències d'aquest jovent.
El present estudi analitza, des d'una perspectiva multidisciplinària, el fenomen de l'emigració juvenil que més s'ha produït en els darrers anys: el dels joves amb titulacions superiors que han emigrat al Regne Unit per motius laborals.
L'estudi analitza les diferents fases de l'emigració: la fase prèvia, el període d'emigració i la fase posterior, i proposa pautes d'intervenció per facilitar l'èxit del projecte migratori i el retorn de les persones que ho vulguin fer.
Col·lecció Aportacions: Marxar per tornar.
L'actual generació jove ha crescut en un marc de profundes transformacions socials.
Tant la llei de l'1 d'octubre de polítiques de joventut, a través del principi de territorialitat, com el PNJCat, que finalitzarà la seva vigència l'any 2020, atorguen un paper estratègic als ens locals i, en especial als municipis, per generar una resposta adaptada a les necessitats de les persones joves.
A partir d'aquest posicionament es desenvolupa un model de desplegament territorial de les polítiques de joventut a través del Projecte Territori.
Aquest projecte s'entén com un escenari de coordinació entre les diferents administracions que estan implicades en aportar solucions a les problemàtiques juvenils i a la generació d'oportunitats d'emancipació de les persones joves en igualtat de condicions.
Aquesta recerca, basada en les dades de l'Enquesta a municipis i comarques 2016-17, recull un seguit d'anàlisis, elaborades per persones expertes en polítiques públiques, sobre com es despleguen les polítiques de joventut en l'àmbit municipal i amb quins condicionants.
Les diferents veus que configuren la publicació pretenen aportar elements de debat i reflexió sobre cap a on conduir una estratègia compartida en matèria de joventut.
Col·lecció Aportacions: Estratègies dels municipis en matèria de joventut.
Estratègies dels municipis en matèria de joventut.
Transcripció íntegra de la conferència del Sr.
Enric Masllorens sobre l'Informe Delors, realitzat per la Comissió Internacional sobre Educació per al Segle XXI.
Aquest informe va ser encarregat per la UNESCO i ha tingut un impacte important en els debats educatius més actuals.
Masllorens, president del Centre UNESCO de Catalunya, sintetitza els trets principals de les propostes educatives de l'Informe Delors i hi fa una sèrie de reflexions, tant sobre les seves conseqüències per als educadors com sobre la necessitat d'entendre el procés educatiu com un procés integral de formació de persones.
Aquesta conferència va tenir lloc l'11 de novembre de 1997.
Col·lecció: Aportacions, núm. 2
Resum de les conclusions de l'estudi "Enquesta a la joventut de Catalunya 1998" elaborat per encàrrec de l'Observatori Català de la Joventut.
Consisteix en un sondeig d'opinió dut a terme entre 2.000 joves (de 15 a 29 anys) residents i censats a Catalunya.
Les conclusions de l'estudi parlen dels joves nascuts després de 1968 i proporcionen una perspectiva molt àmplia sobre quines són les preocupacions i les expectatives d'un col·lectiu que, si bé és fruit d'un context social determinat, també és protagonista de la seva pròpia transformació i de la transformació de la societat.
D'aquesta publicació hi ha la versió en anglès i en francès.
Col·lecció: Aportacions, núm. 3
Col·lecció Estudis: Enquesta a la joventut de Catalunya 1998
Enquesta a la joventut de Catalunya 1998
Transcripció íntegra de les conferències pronunciades per la Dra.
A. Calvo, professora del Departament de Ciències de l'Educació a la Universitat de les Illes Balears, pel Sr.
E. Vallory, president del Consell Nacional de la Joventut de Catalunya (CNJC), i pel M. Hble.
Els ponents, en ocasió del 20è aniversari del CNJC, exposen els seus punts de vista sobre el que són i haurien de ser les polítiques de joventut i la participació dels joves en la societat civil.
Col·lecció: Aportacions, núm. 5
Resum de l'estudi subvencionat per la Direcció General de Joventut.
L'objectiu de l'estudi és fer una anàlisi dels comportaments dels joves relacionats amb la família, els estudis, els amics i la sexualitat (especialment els hàbits de prevenció).
Aquestes àrees fonamentals s'analitzen en funció de les variables sexe, tipus d'estudi i estructura del nucli familiar.
La informació bàsica s'ha obtingut a través d'una enquesta realitzada a més de 1.000 adolescents de la ciutat de Barcelona.
Autor: Centre Jove d'Anticoncepció i Sexualitat
Col·lecció: Aportacions, núm. 6